wannaphong/clean_thaiwikipedia huggingface dataset:
# มิตสึโกะ อาโอยามะ
เคาน์เตสมิตสึโกะแห่งคูเดินโฮเวอ-คาแลร์กี (7 กรกฎาคม พ.ศ. 2417 — 27 สิงหาคม พ.ศ. 2484) หรือนามเดิมว่า มิตสึ อาโอยามะ  เป็นสตรีญี่ปุ่นคนแรกที่อพยพเข้าไปยังยุโรป และเป็นภริยาของเคานต์ไฮน์ริชแห่งคูเดินโฮเวอ-คาแลร์กี นักการทูตชาวออสเตรีย  และเป็นมารดาของริชชาร์ท นิคโคเลาส์ ฟ็อน คูเดินโฮเวอ-คาแลร์กี นักการเมืองของประเทศออสเตรีย

ประวัติ
มิตสึโกะเป็นบุตรคนที่สามของครอบครัวซึ่งตระกูลซามูไรและเปิดกิจการร้านขายของเก่าในกรุงโตเกียว จนกระทั่งปี พ.ศ. 2434 เคานต์ไฮน์ริชแห่งคูเดินโฮเวอ-คาแลร์กี นักการทูตชาวออสเตรียได้มาประจำการที่ญี่ปุ่น และมักเข้ามาในร้านของครอบครัวนี้อยู่เสมอ ๆLa Carmina. (25 สิงหาคม 2551) MITSUKO COUDENHOVE-KALERGI: JAPANESE AUSTRIAN COUNTESS, MUSE OF GUERLAIN. เรียกดูเมื่อ 25 กันยายน 2555   

วันหนึ่งม้าของเคานต์ไฮน์ริชได้ลื่นน้ำแข็งจนเสียหลักล้มลงหน้าร้านของครอบครัวมิตสึโกะ เมื่อเธอเห็นเช่นนั้นจึงได้เข้ามาช่วยเหลือเคานต์ไฮน์ริช ซึ่งสร้างความประทับใจแก่ทูตหนุ่มผู้นี้ยิ่งนัก เคานต์ไฮน์ริชจึงได้เสนอกับเจ้าของร้านให้หญิงสาวผู้นี้เข้าไปทำงานในห้องรับแขกของสถานทูตได้ เมื่อทั้งสองได้ใกล้ชิดกันยังให้เกิดเป็นความรักท่ามกลางเสียงคัดค้านจากบิดาของฝ่ายหญิง แต่ทั้งสองก็ลักลอบสมรสกันในปี พ.ศ. 2435 ซึ่งนำไปสู่การนิราศจากญี่ปุ่นในอีก 18 ปีต่อมา

สู่เวียนนา
มิตสึโกะให้กำเนิดบุตรสองคนในปี พ.ศ. 2436 และ 2437 ตามลำดับที่โตเกียว ก่อนที่เธอจะย้ายไปยังเวียนนาอย่างถาวร เธอได้รับประทานพระดำรัสของจักรพรรดินีเอโช ความว่า "ไม่ว่าพรหมลิขิตของเธอจะเป็นอย่างไร เธอก็ไม่ควรที่จะลืมเคารพตนเองให้เหมาะสมกับเป็นสตรีญี่ปุ่น" และมิตสึโกะก็เก็บพระดำรัสไว้ใส่ใจเสมอ

thumb|right|มิตสึโกะ ขณะที่อยู่ในออสเตรีย
เมื่อเคานต์ไปถึงเวียนนาพร้อมกับสาวเอเชียร่างน้อย ก็ได้รับการต้อนรับอย่างตื่นตะลึงจากสาว ๆ ในศาล ทั้งนี้เธอเข้ารับการศึกษาภาษาเยอรมัน, ภาษาฝรั่งเศส, คณิตศาสตร์, ประวัติศาสตร์และภูมิศาสตร์ และได้ให้กำเนิดบุตรอีก 5 คน รวมเป็น 7 คน ได้แก่
 โยฮันน์ อีวันเจลิสต์ เวียร์จีนีโอ เคานต์แห่งคูเดินโฮเวอ-คาแลร์กี (พ.ศ. 2436-2508)
 ริชชาร์ท นิคโคเลาส์ ฟ็อน คูเดินโฮเวอ-คาแลร์กี  (พ.ศ. 2437—2515) นักการเมือง 
 เจอรอล์ฟ โจเซฟ เบเนดิกต์ มารีอา วาเลนติน ฟรันซ์ คูเดินโฮเวอ-คาแลร์กี (พ.ศ. 2439—2521) เป็นบิดาของ บาร์บารา คูเดินโฮเวอ-คาแลร์กี นักข่าว และไมเคิล คูเดินโฮเวอ-คาแลร์กี ศิลปิน
 เอลิซาเบธ มารีอา อันนา คูเดินโฮเวอ-คาแลร์กี (พ.ศ. 2441—1936) 
 โอลกา มารีเอตตา เอนเรียตเทอ มารีอา คูเดินโฮเวอ-คาแลร์กี (พ.ศ. 2443—2479)
 เอลิซาเบธ ฟรีเดอริเคอ เคานต์เตสแห่งคูเดินโฮเวอ-คาแลร์กี (พ.ศ. 2444—2514) ต่อมาเปลี่ยนนามเป็น ไอดา ฟรีเดอริเคอ เกอเรสBroken Lights  Diaries and Letters of Ida Gorres, page vi Introduction by Alan Pryce-Jones นักเขียน 
 คาร์ล ไฮน์ริช ฟรันซ์ มารีอา คูเดินโฮเวอ-คาแลร์กี (พ.ศ. 2446—2530)

ชีวิตในบั้นปลาย
หลังการเสียชีวิตของสามีในปี พ.ศ. 2449 มิตสึโกะในวัย 33 ปี ได้เรียนรู้กฎหมายและเศรษฐศาสตร์เกี่ยวกับการจัดการที่ดินที่เป็นของครอบครัว ทั้งยังได้อบรมบุตรธิดาได้อย่างไม่ขาดตกบกพร่อง หนึ่งในบุตรของเธอ ริชาร์ด นีโคเลาส์ ได้เป็นผู้ก่อตั้งขบวนการ Pan-EuropaPan-Europa. Pan-Europa – The parent idea of a united Europe. เรียกดูเมื่อ 25 กันยายน 2555

มิตสึโกะ เสียชีวิตลงเมื่อวันที่ 27 สิงหาคม พ.ศ. 2484 ที่ประเทศออสเตรีย โดยที่เธอมิเคยหวนกลับไปญี่ปุ่นเลย ร่างของเธอถูกฝังในป่าช้าฮีตซิงเงอร์ กรุงเวียนนา ประเทศออสเตรียKunst und Kultur in Wien. Mitsuko Aoyama Coudenhove-Kalergi. เรียกดูเมื่อ 24 กันยายน 2555
# ขัณฑสกร
ขัณฑสกร (ขัน-ทด-สะ-กอน) อาจหมายถึง

 แซกคารีน (saccharin) - ชื่อสารประกอบเคมี ลักษณะเป็นผลึกสีขาว ละลายน้ำได้เล็กน้อย มีความหวานประมาณ 550 เท่าของน้ำตาลทราย ไม่มีคุณค่าทางอาหาร
 น้ำตาลกรวด - น้ำตาลที่ย่อยเป็นก้อนหยาบกว่าน้ำตาลทราย
 ขัณฑสกร - เครื่องยาไทยอย่างหนึ่งคล้ายน้ำตาลกรวด
 ขัณฑสกร - น้ำตาลชนิดหนึ่งเชื่อกันว่าเกิดที่ใบบัว ปรากฏในมหาชาติคำหลวง จุลพลกัณฑ์ ว่า "เมื่อเวลาพุ่มไม้มีดอกออกตระการบานเต็มที่พร้อมฤดู เสาวคนธรสเรณูโรยร่วงลงบนใบอุบลซึ่งลอยลาดดาดาษอยู่บนหลังน้ำ เมื่อล่วงเวลากาลก็ก่อเกิดโอชะวิเศษหวานเป็นมธุรส มีนามกำหนดเรียกว่า โบกขรมธุ ผู้เรียนรู้ลุในตำราแพทยศาสตร์ย่อมสืบเสาะแสวงหามาประกอบใช้ในการโอสถ มีนามปรากฏเรียกว่า ขัณฑสกร"
# ยีราฟโซฟี
ยีราฟโซฟี  เป็นของเล่นยางกัด สำหรับเด็กทารกที่มีการงอกของฟันเพื่อบริหารการฝึกเคี้ยว โดยเป็นในรูปแบบหุ่นยีราฟยางพาราสูง 6 นิ้ว

 ประวัติ 
ของเล่นชนิดนี้ได้ผลิตขึ้นในประเทศฝรั่งเศส ในชื่อ โซฟีลาจีราฟ (Sophie la Girafe) ตั้งแต่ ค.ศ. 1961 โดยผลิตครั้งแรกในอะนีเอเร-ซุร์-อัวซ ใกล้กับกรุงปารีส โดยบริษัทเดอลาคอสท์ หลังจากนั้น ใน ค.ศ. 1991 ได้มีการผลิตโดยบริษัทวุลี ซึ่งตั้งอยู่ที่รูมิลี ในเฟรนช์แอลป์ โดยชื่อของเล่นนี้อ้างมาจากการเปิดตัวในวันที่ 25 พฤษภาคม ค.ศ. 1961 ซึ่งเป็นวันที่เกี่ยวข้องกับชื่อโซฟี และประสบความสำเร็จในสถานะไอคอนประจำชาติฝรั่งเศส ตามรายงานจากนิตยสารสเลท ที่มียอดจำหน่าย (816,000 ตัวใน ค.ศ. 2010) มากกว่าจำนวนทารกแรกเกิด (796,000 คน)

โซฟียังได้รับความนิยมในสหรัฐอเมริกา ซึ่งเป็นของเล่นที่หาได้ง่ายในช่วงทศวรรษที่ผ่านมา และแม้กระทั่งปรากฏตัวในภาพยนตร์ อ้อนมาจากตะกร้า (ค.ศ. 1987) และมันได้กลายเป็นผลิตภัณฑ์ทารกขายดีที่นำเสนอโดยแอมะซอน.คอม และได้เปิดตัวในรัฐแคลิฟอร์เนียในพื้นที่ฮอลลีวูดอินเทรนด์How Sophie the giraffe became a status teether in The Los Angeles Times October 3rd 2009. มันได้รับความนิยมผ่านการบอกเล่าปากต่อปาก โดยเฉพาะอย่างยิ่งในแอมะซอน.คอม ตั้งแต่ ค.ศ. 2008 เหตุผลต่อความสำเร็จนี้มาจากการตลาดที่เป็นมิตรต่อสิ่งแวดล้อม และจากความหวาดระแวงของผู้บริโภคที่เพิ่มขึ้นต่อการรักษาความปลอดภัยและมาตรฐานสุขภาพของผลิตภัณฑ์ที่ผลิตในประเทศจีนตั้งแต่ ค.ศ. 2007 As More Toys Are Recalled, Trail Ends in China , The New York Times, June 19th 2007.

ใน ค.ศ. 2009 โซฟีเป็นที่ยอมรับในฐานะสินค้าแห่งปีโดยสมาคมของเล่นค้าปลีกพิเศษแห่งอเมริกา

ในเดือนพฤศจิกายน ค.ศ. 2011 ได้เกิดปัญหาจากนิตยสารสำหรับผู้บริโภคชาวเยอรมัน เออโค-เทสท์ ซึ่งได้รายงานว่าไม่ควรมีการจำหน่ายยีราฟโซฟีในประเทศเยอรมนีเนื่องด้วยละเมิดต่อกฎหมายข้อจำกัดในค่าของสารประกอบไนโตรซามีน จากการทดสอบพบที่  0.781 มก./กก. ในขณะที่ค่ามาตรฐานของเบอดาร์ฟสเกเกนชเตนเดอแฟร์ออร์ดนุง (Bedarfsgegenständeverordnung, BedGgstV) ในอาหารและผลิตภัณฑ์ของเยอรมนีกำหนดไว้ที่ 0.1 มก./กก. ส่วนบริษัทวุลีได้กล่าวในเบื้องต้นว่าเป็นกฎระเบียบบังคับใช้แบบอื่น ซึ่งได้ตามแนวทางที่ยุโรปกำหนดใช้กับของเล่นอยู่ที่ระดับจำกัดของ 0.1 มก./กก. อยู่แล้ว และได้มีคำสั่งเบื้องต้นของศาลแขวงเบอร์ลินในการห้ามเผยแพร่รายงานของเออโค-เทสท์ โดยเรื่องดังกล่าวได้ถูกลบออกจากเว็บไซต์ของนิตยสาร จากนั้นคำสั่งนี้ได้ถูกยกในเดือนมกราคม ค.ศ. 2012 เมื่อเคมิชเชอะ อุนด์ เฟอแทริแนร์อุนเทอร์ซูคคุงส์อัมท์ ชทุทการ์ท (Chemische und Veterinäruntersuchungsamt Stuttgart, CVUA) ได้ทำการร้องเรียนซ้ำกับของเออโค-เทสท์ โดยได้ร้องเรียนต่อเทคนิชเชอร์ อือแบร์ฟาคุงส์แฟร์ไรน์ (Technischer Überwachungsverein, TÜV) ซึ่งเป็นหน่วยงานด้านความปลอดภัยในเยอรมนี โดยฟ้องบริษัทวุลี และ เออโค-เทสท์ ได้นำรายงานขึ้นทางเว็บไซต์ออนไลน์ของพวกเขาอีกครั้ง ทางวุลีจึงได้ตอบสนองด้วยการเรียกคืนยีราฟโซฟีและผลิตภัณฑ์ที่มีความคล้ายกันออกจากร้านค้าปลีกของเยอรมัน และเสนอที่จะเปลี่ยนผลิตภัณฑ์ให้ใหม่ในช่วงเดือนมีนาคม ค.ศ. 2012 หรือหลังจากนั้น โดยทางบริษัทวุลีได้กล่าวว่าจะยึดมั่นตามข้อจำกัดของเยอรมันอย่างเข้มงวด"Öko-Tests summary of the claims, response, court actions and recall (in German)",'Öko-Test', June 9, 2012.
# หอยกระจก
thumb|220px|left|parol ในฟิลิปปินส์สร้างจากเปลือกหอยกระจก
หอยกระจก  หรือหอยกระจกหน้าต่าง, หอยกะซ้า เป็นหอยสองฝารูปร่างกลมแบน บาง โปร่งแสง เป็นมันวาว สีขาวขุ่น  อาศัยตามพื้นน้ำที่เป็นโคลน กินจุลินทรีย์และสารอินทรีย์ในน้ำ ผสมพันธุ์ด้วยการปฏิสนธิภายนอก ตัวอ่อนจะลอยในน้ำระยะหนึ่ง จึงจมลงสู่ท้องทะเลเพื่อเจริญเป็นตัวเต็มวัย หอยชนิดนี้ รับประทานได้แต่มีเนื้อน้อย ในสมัยก่อนนำเปลือกไปใช้แทนกระจกฝ้า ปัจจุบันนำมาทำเป็นของใช้และของที่ระลึก
 อ้างอิง 
 วันทนา อยู่สุข. หอยกระจก ใน อนุกรมวิธานสัตว์ อักษร ก ฉบับราชบัณฑิตยสถาน. กรุงเทพฯ. ราชบัณฑิตยสถาน. 2540. หน้า 28 - 29
หมวดหมู่:หอยฝาคู่

 สิทธิ กุหลาบทอง. 2555. ชีววิทยา และแนวทางการเพาะเลี้ยงหอยกระจก (Placuna placenta). Veridian E-Journal, Silpakorn University, 5 (1) : 764 - 770. (http://www.ejournal.su.ac.th/journalinfo.php?id=375)
# เดอะ มารีน 2 คนคลั่งล่าทะลุสุดขีดนรก
เดอะ มารีน 2 คนคลั่งล่าทะลุสุดขีดนรก เป็นภาพยนตร์แนวแอ็กชั่น ในปี ค.ศ. 2009 กำกับโดย รอล เรย์น และเขียนบทโดย ไมเคิล เลค โดยผลิตจาก ดับเบิลยูดับเบิลยูอี ฟิลม์ส ค่ายภาพยนตร์ของดับเบิลยูดับเบิลยูอี นำแสดงโดย นักมวยปล้ำอาชีพ เท็ด ดิบิอาซี จูเนียร์ โดยภาพยนตร์เรื่องนี้มีกำหนดออกฉายในวันที่ 29 ธันวาคม ค.ศ. 2009 ทุกโรงภาพยนตร์ในสหรัฐอเมริกา เป็นภาพยนตร์ที่ต่อจากภาคเดอะมาริน คนคลั่งล่าทะลุสุดขีดนรก

นักแสดงนำ
เท็ด ดิบิอาซี จูเนียร์ รับบทเป็น ตัวละครเอกหลักของภาพยนตร์เรื่องนี้, โจ ลินวู๊ด
เทมูร่า มอร์ริสัน รับบทเป็น ดาโม
ลาร่า คอกซ์ รับบทเป็น โรบิน ลินวู๊ด
โรเบิร์ต โคเลบี้ รับบทเป็น ดาร์เรน คอนเนอร์
# ผื่น
ผื่น เกิดจากการเปลี่ยนแปลงสีของผิวหนัง ซึ่งอาจพบเพียงบางส่วน 
ผื่น อาจส่งผลให้ผิวหนังเปลี่ยนสี ผิวขรุขระ แห้ง คัน แตก พอง และอาจมีความเจ็บปวดร่วมด้วย
# คนค่อมแห่งน็อทร์-ดาม (แก้ความกำกวม)
คนค่อมแห่งน็อทร์-ดาม  อาจหมายถึง

 นิยาย
 คนค่อมแห่งน็อทร์-ดาม, นิยายของวิกตอร์ อูโก (Victor Hugo) เมื่อ พ.ศ. 2374

 ภาพยนตร์ดัดแปลงจากนิยายข้างต้น
 ฉบับ พ.ศ. 2454
 ฉบับ พ.ศ. 2466
 ฉบับ พ.ศ. 2482
 ฉบับ พ.ศ. 2499
 ฉบับ พ.ศ. 2525
 ฉบับ พ.ศ. 2529

 แอนิเมชันวอลต์ดิสนีย์ดัดแปลงจากนิยายข้างต้น
 ฉบับ พ.ศ. 2539
 ฉบับ พ.ศ. 2545

 ละครโทรทัศน์ดัดแปลงจากนิยายข้างต้น
 ฉบับ พ.ศ. 2509
 ฉบับ พ.ศ. 2520

 เพลงเกี่ยวข้องกับนิยายข้างต้น
 เดอะฮันช์แบกออฟนอเทรอดาม - อัลบัมเพลงจากละครเพลง เดนนิส ดียัง (Dennis DeYoung) ประพันธ์เมื่อ พ.ศ. 2539
 คนค่อมแห่งนอเทรอดาม - อัลบัมเพลงประกอบแอนิเมชันฉบับ พ.ศ. 2539 ของวอลต์ดิสนีย์
# คูนิซากิ
คูนิซากิ  เป็นนครในจังหวัดโออิตะ ประเทศญี่ปุ่น จัดตั้งเป็นนครเมื่อวันที่ 31 มีนาคม ค.ศ. 2006 จากการควบรวมเมืองคูนิซากิเดิมเข้ากับเมืองอากิ เมืองคูนิมิ และเมืองมูซาชิ มีขนาดพื้นที่ทั้งสิ้น 318.10 ตารางกิโลเมตร มีจำนวนประชากร ณ วันที่ 1 มีนาคม ค.ศ. 2023 ประมาณ 25,139 คน
# บัณฑิต
บัณฑิต (บัน-ดิด) หรือ ปัณฑิตะ (, paṇḍita, ปณฺฑิต) ในภาษาฮินดีเขียนเป็น पंडित ในภาษาอังกฤษอาจเขียนเป็น pandit หรือ pundit (ออกเสียงว่า)"pandit". Random House Webster's Unabridged Dictionary. คือคนที่มีใจผ่องใสอยู่เป็นปกติ ทำให้มีความเห็นถูก ยึดถือค่านิยมที่ถูกต้อง สามารถดำเนินชีวิตด้วยปัญญา
# โรงเรียนเกษตรสมบูรณ์วิทยาคม
โรงเรียนเกษตรสมบูรณ์วิทยาคม เป็นโรงเรียนมัธยมศึกษาขนาดใหญ่ในจังหวัดชัยภูมิ ประเภทสหศึกษา อยู่ภายใต้สังกัดสำนักงานเขตพื้นที่การศึกษามัธยมศึกษาชัยภูมิ เขต 2 สำนักงานคณะกรรมการการศึกษาขั้นพื้นฐาน กระทรวงศึกษาธิการ และในปี พ.ศ. 2551 โรงเรียนได้ย้ายเข้ามาอยู่ในสังกัดองค์การบริหารส่วนจังหวัดชัยภูมิจนถึงปัจจุบัน โดยโรงเรียนมีขนาดเนื้อที่ทั้งหมด 39 ไร่ 3 งาน 86 ตารางวา 

 ประวัติ 
เดิมทีในเขตอำเภอเกษตรสมบูรณ์ จังหวัดชัยภูมิ ยังไม่มีโรงเรียนที่เปิดสอนในระดับมัธยมศึกษา สำนักงานศึกษาธิการจังหวัดชัยภูมิจึงได้อนุมัติให้ก่อตั้งโรงเรียนที่เปิดสอนระดับชั้น ม.1 - ม.6 ขึ้นมา

ในปี พ.ศ. 2515 สำนักงานศึกษาธิการจังหวัดชัยภูมิ ได้มีการสำรวจสถานที่ก่อตั้งโรงเรียน โดยเลือกสถานที่ ณ บ้านโนนตุ่น หมู่ที่ 7 ตำบลกุดเลาะ อำเภอเกษตรสมบูรณ์ จังหวัดชัยภูมิ เป็นสถานที่ก่อตั้งโรงเรียน  ในการสำรวจหาสถานที่ครั้งนั้นประกอบด้วย ดร.ก่อ สวัสดิพานิช อธิบดีกรมการศึกษา (ในสมัยนั้น) พร้อมด้วย นายเสียง ชลวาสิน ศึกษาธิการจังหวัดชัยภูมิ และนายพัฒน์พงษ์ บำเพ็ญสิทธิ นายอำเภอเกษตรสมบูรณ์ (ในสมัยนั้น) และมีการก่อตั้งโรงเรียนขึ้นเมื่อวันที่ 16 เมษายน 2516 

พ.ศ. 2516 สำนักงานงบประมาณอนุญาตให้ประกาศตั้งเป็นมัธยมศึกษา เปิดรับนักเรียนสหศึกษา โดยช่วงแรกเปิดสอนแค่ระดับ ม.ต้น จำนวนห้องเรียนที่ทำการเปิดสอน 2-0-0 จำนวนนักเรียน 90-0-0 และจำนวนครู 4 คน และ นักการภารโรง 1 คน โดยใช้อาคารเก็บวัสดุของโรงเรียนเกษตรศิลปวิทยา เป็นอาคารเรียนชั่วคราว

พ.ศ. 2518 ย้ายอาคารเรียนจากโรงเรียนเกษตรศิลปวิทยา มาเรียนที่อาคารชั่วคราวซึ่งเป็นที่ตั้งของโรงเรียนในปัจจุบัน มีจำนวนห้องเรียนทั้งหมด 8 ห้อง เปิดสอน 4-2-2 จำนวนครูทั้งหมด 18 คน และ นักการภารโรง 1คน จากนั้น โรงเรียนได้มีการเปลี่ยนแปลงและพัฒนาเรื่อยมาตามลำดับ และภายหลังได้มีการเปิดสอนในระดับ ม.ปลาย มาจนถึงปัจจุบัน

ในปี พ.ศ. 2523 โรงเรียนเกษตรสมบูรณ์วิทยาคมได้รับการคัดเลือกจากกระทรวงศึกษาธิการให้เป็นโรงเรียนดีเด่นได้รับรางวัลพระราชทานระดับมัธยมศึกษา ประจำปีการศึกษา 2523

 การก่อตั้งสาขาโรงเรียน 
 พ.ศ. 2530 เปิดโรงเรียนสาขาโนนกอก
 พ.ศ. 2533 เปิดโรงเรียนสาขาบ้านหัน
 พ.ศ. 2537 เปิดโรงเรียนสาขาบ้านเดื่อ

ปัจจุบัน โรงเรียนทั้งสามสาขา มีฐานะเป็นโรงเรียนมัธยมประจำตำบล ที่เปิดสอนระดับชั้น ม.1 - ม.6
# เปาลู รังเฌล
เปาลู รังเฌล ดู นาซีเมงตู โกมิส  เป็นนักฟุตบอลชาวบราซิล ปัจจุบันได้ลงเล่นให้กับสโมสรฟุตบอลเปรักในมาเลเซียซูเปอร์ลีกในตำแหน่งกองหน้า
# โกลเดนไฮนด์
โกลเดน ไฮนด์ คือเรืออังกฤษที่เดินทางรอบโลกระหว่างปี ค.ศ. 1577 ถึง ค.ศ.1580 ควบคุมโดยเซอร์ฟรานซิส เดรค ชื่อดั้งเดิมของเรือลำนี้คือ เพลิแคน แต่ถูกเปลี่ยนชื่อใหม่โดยเดรคในระหว่างการเดินทางใน ค.ศ.1578 เมื่อเดรคเตรียมตัวเมื่อเข้าสู่ช่องแคบแมกเจลลัน แล้วจึงเปลี่ยนชื่อเป็น โกลเดน ไฮนด์ เพื่อชื่นชมผู้อุปถัมภ์ของเขา คือ เซอร์คริสโตเฟอร์ แฮตตัน ผู้ที่เป็นหนึ่งในผู้สนับสนุนการเดินทางรอบโลกของเดรค ซึ่งเกราะบริเวณอกของเขาเป็นรูปกวางทอง (ภาษาอังกฤษคือ golden hind)
# พูลศักดิ์ มาสุข
พูลศักดิ์ มาสุข หรือชื่อเดิม ศราวุฒิ มาสุข  เป็นนักฟุตบอลสัญชาติไทย ปัจจุบันเล่นให้กับร้อยเอ็ด พีบี ยูไนเต็ด ในไทยแลนด์ เซมิโปรลีก

 ชีวิตส่วนตัว 
พูลศักดิ์แต่งงานกับวชิราภรณ์ ตรีเนตร (น้องออม) สาวเมืองนครสวรรค์ เมื่อวันที่ 16 พฤษภาคม 2558 มีลูกสาว 1 คนหล่อ-สวย "ศราวุฒิ" เข้าประตูวิวาห์หวานชื่น "น้องออม"สาวนครสวรรค์

 ผลงานการทำประตูในระดับนานาชาติ 

 ยู-23 
 ประตูที่  วันที่  สถานที่  คู่แข่งขัน  คะแนน  ผล  การแข่งขัน 1  21 ธันวาคม พ.ศ. 2556  เนปยีดอ, เมียนมาร์    1–0  1–0  ซีเกมส์ 2013

 ชุดใหญ่ 
 ประตูที่  วันที่  สถานที่  คู่แข่งขัน  คะแนน  ผล  การแข่งขัน 1  15 มิถุนายน พ.ศ. 2556  สนามเหอเฝย์โอลิมปิกสปอร์ตเซ็นเตอร์ เหอเฝย์ ประเทศจีน    5–1  5–1  เกมอุ่นเครื่อง 2.  22 พฤศจิกายน พ.ศ. 2559  สนามกีฬาฟิลิปปิน, โบเกา, ประเทศฟิลิปปินส์    1–0  1–0  ฟุตบอลชิงแชมป์แห่งชาติอาเซียน 2016 3.  25 พฤศจิกายน พ.ศ. 2559  สนามกีฬาฟิลิปปิน, โบเกา, ประเทศฟิลิปปินส์    1–0  1–0  ฟุตบอลชิงแชมป์แห่งชาติอาเซียน 2016 4.  8 ธันวาคม พ.ศ. 2559  ราชมังคลากีฬาสถาน, กรุงเทพมหานคร, ประเทศไทย    1–0  4–0  ฟุตบอลชิงแชมป์แห่งชาติอาเซียน 2016

 รางวัลที่ได้รับ 
 พ.ศ. 2557 : รางวัลประตูประทับใจ - งานฟุตบอลสยามโกลเด้นบอล ครั้งที่ 4
# คลื่นพี
คลื่น P คือส่วนหนึ่งของคลื่นไฟฟ้าหัวใจ แสดงถึงช่วงที่หัวใจห้องบนกำลังคลายความเป็นขั้ว (atrial depolarization) ทิศเวกเตอร์ของคลื่นไฟฟ้านี้มีทิศทางจากโนด SA มายังโนด AV และจากหัวใจห้องบนขวามาถึงหัวใจห้องบนซ้าย

คลื่น P มีทิศเป็นบวก (ขึ้นข้างบน) ในขั้วคลื่นหัวใจ II, III และ aVF (เนื่องจากคลื่นมีทิศเข้ามาขั้วเหล่านี้) และเป็นลบ (ลงข้างล่าง) ในขั้ว aVR (เนื่องจากคลื่นมีทิศออกจากขั้วนี้)

การที่จะถือว่าคลื่นหัวใจเป็นจังหวะเต้นไซนัสปกติ ต้องตรวจพบว่าคลื่น P มีทิศเป็นบวกในขั้ว II และ aVF และมีทิศเป็นลบในขั้ว aVR
# อะลาอุดดีน อะบูลกอซิม
อะลาอุดดีน มุฮัมมัด อัลซัยยิด อะบูลกอซิม (; 25 พฤศจิกายน ค.ศ. 1990 –) เป็นนักฟันดาบสากลชาวอียิปต์ที่ได้รับรางวัลเหรียญเงินในรายการฟอยล์บุคคลชายในโอลิมปิกฤดูร้อน 2012 เขาเริ่มเล่นฟันดาบตั้งแต่อายุแปดปี และใน ค.ศ. 2008 ก็เริ่มการแข่งขันฟันดาบในระดับสากล โดยได้รับเหรียญรางวัลจากจูเนียร์แชมเปียนชิปทั้งในระดับทวีปแอฟริกาและระดับโลก ตลอดจนจูเนียร์เวิลด์คัป ก่อนที่จะเข้าแข่งขันในระดับอาชีพใน ค.ศ. 2011 และได้รับรางวัลเหรียญเงินที่เฟลอแรเดอเซนต์ปีเตอส์เบิร์ก

ในช่วงปลายปีหลังจากนั้น เขาได้รับเหรียญทองจากการแข่งขันแพนอาหรับเกมส์ 2011 ในประเภทฟอยล์บุคคลและทีม ก่อนที่จะก้าวสู่การแข่งขันโอลิมปิกฤดูร้อน 2012 ที่ซึ่งเขาเป็นผู้ได้รับเหรียญรางวัลฟันดาบสากลโอลิมปิกเป็นคนแรกของทวีปแอฟริกา

 ชีวิตในวัยเด็ก 
อะบูลกอซิมเกิดเมื่อวันที่ 25 พฤศจิกายน ค.ศ. 1990 ในเซติฟ ประเทศแอลจีเรีย โดยพ่อของเขาเป็นชาวอียิปต์ และแม่ของเขาเป็นชาวแอลจีเรีย โดยได้ย้ายไปยังประเทศอียิปต์เมื่อเขาอายุได้สี่ปี และเติบโตขึ้นมาในอะเล็กซานเดรีย ซึ่งในช่วงแรกเขาได้มีส่วนร่วมในกีฬาว่ายน้ำและคาราเต้ ก่อนที่เขาจะเริ่มฝึกฟันดาบสากลขณะมีอายุได้แปดปีที่สโมสรอัสเซลาฮ์อัสซะกันดะรี หลังจากที่ประสบความสำเร็จในกีฬาเมื่อครั้งยังเป็นวัยรุ่น เขาก็ได้ถูกบังคับให้เข้าสถาบันอาหรับเพื่อวิทยาศาสตร์และเทคโนโลยีและการขนส่งทางทะเล ซึ่งเป็นหลักสูตรที่มากเกินความต้องการของเขาในการไล่ตามเทคโนโลยีรวมถึงฟันดาบสากล จากนั้นไม่นานเขาก็ได้พบกับมุฮัมมัด อัลซัยยิด ซึ่งเป็นอดีตผู้ฝึกสอนของเขาอีกครั้ง และเป็นผู้เสนอให้เขาเข้าร่วมทีมชาติ

 ในสายอาชีพ 
ผลงานในสายอาชีพระดับนานาชาติของอะบูลกอซิม เริ่มใน ค.ศ. 2008 เมื่อเขาได้รับรางวัลเหรียญทองในฟันดาบสากลประเภทฟอยล์ ในรายการแอฟริกันจูเนียร์แชมเปี้ยนชิป และหรียญทองแดงจากรายการเวิลด์จูเนียร์เฟนซิงแชมเปียนชิปในประเทศอิตาลี นอกจากนี้ เขายังเป็นหนึ่งในผู้ชนะอันดับสามในรายการจูเนียร์เฟนซิงเวิลด์คัป ในการแข่งขันจูเนียร์เฟนซิงเวิลด์คัป 2009 เขาได้รับชัยชนะในอันดับสาม และตามมาด้วยเหรียญทองในหนึ่งปีถัดมาจากรายการเวิลด์จูเนียร์เฟนซิงแชมเปี้ยนชิป 2010 เขาได้รับเหรียญรางวัลเวิลด์คัประดับอาวุโสเป็นครั้งแรกโดยเป็นเหรียญทองแดงจากรายการเฟลอแรเดอเซนต์ปีเตอส์เบิร์ก 2011 และได้รับรางวัลเหรียญทองจากรายการแพนอาหรับเกมส์ 2011 ในประเภทฟอยล์ทั้งบุคคลและทีม

อะบูลกอซิมได้รับเลือกเข้าแข่งขันโอลิมปิกฤดูร้อน 2012 และเข้าสู่การแข่งขันฟอยล์บุคคลชายรอบ 32 คนสุดท้าย โดยเขาเป็นฝ่ายชนะชาวอเมริกันอย่างไมลส์ เชมลีย์-วัตสัน ด้วยคะแนน 15-10 และเขาสามารถชนะเพเทอร์ ยอพพิช จากประเทศเยอรมนี กับอันเดรอา กัสซาระ จากประเทศอิตาลี ในรอบ 16 คนสุดท้ายและรอบควอเตอร์ไฟนอลตามลำดับ ก่อนที่จะเป็นฝ่ายชนะชเว บย็อง-ช็อล จากประเทศเกาหลีใต้ด้วยคะแนน 15-12 ในรอบเซมิไฟนอล อะบูลกอซิม แพ้ในรอบชิงเหรียญทองโดยเป็นฝ่ายแพ้ต่อเหลย เซิง จากประเทศจีนด้วยคะแนน 13-15 แต่เหรียญเงินที่เขาได้รับนั้นถือได้ว่าเป็นเหรียญโอลิมปิกฟันดาบสากลเหรียญแรกสำหรับผู้เข้าแข่งขันฟันดาบจากทวีปแอฟริกา นอกจากนี้ เขายังร่วมการแข่งขันในประเภทฟอยล์ทีมชาย ที่ซึ่งทีมอียิปต์เป็นฝ่ายแพ้ต่อทีมชาติอังกฤษด้วยคะแนน 45-33 ในรอบแรก ช่วง ค.ศ. 2012 อะบูลกอซิมได้รับการฝึกฝนโดยผู้ฝึกสอนพอล แคนทอร์สกี จากประเทศโปแลนด์
# ฐิติพันธ์ พ่วงจันทร์
ฐิติพันธ์ พ่วงจันทร์ (, เกิด 1 กันยายน 2536) เป็นนักฟุตบอลชาวไทย เขาเป็นลูกชายของ ไพโรจน์ พ่วงจันทร์ อดีตนักฟุตบอลทีมชาติไทย2 แข้งคุณพ่อ ตั้งชื่อลูกเหมือนกันและจะกลายเป็นพ่อลูกทีมชาติไทย ฐิติพันธ์เคยถูกยืมตัวไปเล่นให้กับโออิตะ ทรินิตะ ในเจลีกมา 1 ฤดูกาลในปี 2019 ปัจจุบันเล่นให้กับทรูแบงค็อก ยูไนเต็ดในไทยลีก และทีมชาติไทย

ประตูในนามทีมชาติ
ชุดใหญ่
คะแนนและผลการแข่งขัน โดยตัวเลขด้านหน้าคือ ประตูของทีมชาติไทยที่ยิงได้ในนัดนั้น
 #  วันที่  สนาม  พบ  ประตู  ผล  รายการ 1.  22 มีนาคม 2556  Camille Chamoun Sports City Stadium, Beirut, Lebanon    1–3   2–5  เอเชียนคัพ 2015 รอบคัดเลือก 2.  2–4 3.  14 กรกฎาคม 2560Rajamangala Stadium, Bangkok, Thailand 2–0 3–0คิงส์คัพ 2017 4.  5 ตุลาคม 2560Mandalarthiri Stadium, Mandalay, Myanmar 3–1 3–1Friendly 5.  14 ตุลาคม 2561Suphan Buri Provincial Stadium, Suphan Buri, Thailand 1–0 1–0Friendly 6.  14 มกราคม 2562Hazza bin Zayed Stadium, Al Ain, United Arab Emirates 1–1 1–1เอเชียนคัพ 2019 7.   11 มิถุนายน 2565  Markaziy Stadium, Namangan,  Uzbekistan    1–0  2–0   เอเชียนคัพ 2023 รอบคัดเลือก – รอบที่ 3

เกียรติประวัติ
สโมสร
เมืองทอง ยูไนเต็ด
 ไทยลีก (1): 2555

สิงห์ เชียงราย ยูไนเต็ด
 ไทยเอฟเอคัพ (1): 2560

บีจี ปทุม ยูไนเต็ด
 ไทยลีก (1): 2563–64

ทีมชาติ
ทีมชาติไทย U-19
 ฟุตบอลอาเซียนชิงแชมป์เยาวชนอายุไม่เกิน 19 ปี (1): 2011

ทีมชาติไทย U-23
 ซีเกมส์ ไฟล์:Med 1.png เหรียญทอง (2): 2013, 2015

ทีมชาติไทย
 คิงส์คัพ (1): 2017
 ฟุตบอลชิงแชมป์แห่งชาติอาเซียน (1): 2563

 รางวัลที่ได้รับ 

 พ.ศ. 2557 : รางวัลดาวรุ่งยอดเยี่ยม - งานฟุตบอลสยามโกลเด้นบอล ครั้งที่ 4
# ประลัยอิเล็กตรอน–โพซิตรอน
thumb|แผนภาพไฟน์แมนของประลัยอิเล็กตรอน-โพสิตรอน
ประลัยอิเล็กตรอน–โพซิตรอน (Electron–positron annihilation) เกิดขึ้นเมื่ออิเล็กตรอน (e-) และโพซิตรอน (e+),  ปฏิยานุภาคของอิเล็กตรอน)  เข้าปะทะกัน ผลจากการปะทะกันคือประลัยของอิเล็กตรอนและโพซิตรอนและมีการสร้างโฟตอนรังสีแกมมาหรืออนุภาคพลังงานสูงอื่น ๆ

e- + e+ → γ + γ

กระบวนการต้องเป็นไปตามกฎการอนุรักษ์ อันได้แก่ :
 การอนุรักษ์ประจุไฟฟ้า ประจุสุทธิก่อนและหลังเป็นศูนย์
 การอนุรักษ์โมเมนตัมเชิงเส้นและพลังงานทั้งหมด ซึ่งห้ามสร้างรังสีแกมมาเดี่ยว ๆ อย่างไรก็ตามในทฤษฎีสนามควอนตัมขั้นตอนนี้จะยอมอนุญาตให้ได้ ดูตัวอย่างของประลัย
 การอนุรักษ์โมเมนตัมเชิงมุม

เช่นเดียวกับวัตถุสองประจุใด ๆ, อิเล็กตรอนและโพสิตรอนก็อาจเกิดปฏิกิริยากับแต่ละอนุภาคอื่น ๆ โดยไม่ต้องมีประลัยในกรณีทั่ว ๆ ไปโดยเกิดการกระเจิงแบบยืดหยุ่น (elastic scattering)

กรณีพลังงานต่ำ

มีเพียงกลุ่มอนุภาคที่จำกัดมากของความเป็นไปได้สำหรับสถานะขั้นสุดท้าย ที่เป็นไปได้มากที่สุดคือการถูกสร้างขึ้นของโฟตอนรังสีแกมมาจำนวนสองอนุภาคหรือมากกว่านั้น การอนุรักษ์พลังงานและโมเมนตัมเชิงเส้นนั้นห้ามการสร้างเพียงโฟตอนเพียงอนุภาคเดียว (ข้อยกเว้นของกฎนี้สามารถเกิดขึ้นได้สำหรับพันธะอิเล็กตรอนของอะตอมอย่างแน่นหนา) ในกรณีที่พบมากที่สุด โฟตอนสองอนุภาคจะถูกสร้างขึ้น แต่ละอนุภาคจะมีพลังงานเท่ากับพลังงานนิ่งของอิเล็กตรอนหรือโพสิตรอน (511 กิโลอิเล็กตรอนโวลต์)  เป็นความสะดวกต่อการอ้างอิงถึงกรอบอ้างอิง (frame of reference) ที่อยู่ในระบบซึ่งไม่มีโมเมนตัมเชิงเส้นสุทธิ (no net linear momentum) ก่อนเกิดประลัย ดังนั้นหลังจากการชนกัน รังสีแกมมาก็จะถูกปลดปล่อยออกมาในทิศทางตรงข้ามกัน
# ไวรัสทางเดินหายใจตะวันออกกลาง
โคโรนาไวรัสสายพันธุ์กลุ่มอาการของโรคทางเดินหายใจตะวันออกกลาง  หรือ ไวรัสทางเดินหายใจตะวันออกกลาง เป็นไวรัสอาร์เอ็นเอเซนส์บวก สายเดี่ยวสปีชีส์ใหม่ของสกุล Betacoronavirus เป็นสาเหตุของโรคทางเดินหายใจตะวันออกกลาง หรือ โรคเมอร์ส

มีรายงานครั้งแรกในปี 2555 หลังการลำดับจีโนมของไวรัสที่แยกจากตัวอย่างเสมหะของผู้ป่วยที่เจ็บป่วยในการระบาดของไข้หวัดใหญ่สายพันธุ์ใหม่ในปี 2555 ทีแรกเรียกไวรัสดังกล่าวว่า โคโรนาไวรัสสายพันธุ์ใหม่ 2012 หรือเพียง โคโรนาไวรัสสายพันธุ์ใหม่

ในเดือนมิถุนายน 2557 มีรายงานผู้ป่วย MERS-CoV ใน 22 ประเทศ ได้แก่ ซาอุดีอาระเบีย มาเลเซีย จอร์แดน กาตาร์ อียิปต์ สหรัฐอาหรับเอมิเรตส์ คูเวต ตุรกี โอมาน แอลจีเรีย บังกลาเทศ อินโดนีเซีย (ยังไม่มีการยืนยัน) ออสเตรีย สหราชอาณาจักร เกาหลีใต้ และสหรัฐ ผู้ป่วยแทบทุกคนมีความเชื่อมโยงอย่างใดอย่างหนึ่งกับซาอุดีอาระเบีย ในบทความเดียวกันมีรายงานว่า ความผิดพลาดของทางการซาอุดีอาระเบียในการสนองต่อ MERS-CoV เป็นปัจจัยเกื้อหนุนให้เกิดการระบาดของไวรัสนี้

การระบาดครั้งล่าสุดเกิดในประเทศเกาหลีใต้ โดยรายงานเมื่อวันที่ 12 มิถุนายน 2558 ระบุว่ามีรายงานผู้ป่วยที่ยืนยันแล้ว 126 คน เสียชีวิต 13 คน สถานที่กว่า 2,300 แห่ง อยู่ภายใต้การเฝ้าระวัง ถือเป็นการระบาดของเชื้อนี้ครั้งใหญ่ที่สุด หากไม่นับการระบาดภายในซาอุดิอาระเบียAvailable at: http://edition.cnn.com/2015/06/07/world/south-korea-mers-outbreak/. Accessed June 12, 2015.
# ทางแยกต่างระดับบางแวก
ทางแยกต่างระดับบางแวก เป็นชุมทางต่างระดับบริเวณถนนบางแวกกับถนนราชพฤกษ์ ในเขตภาษีเจริญ กรุงเทพมหานคร

 รูปแบบของทางแยกต่างระดับ 
 สะพานข้ามแยกในแนวของถนนราชพฤกษ์ ข้ามผ่านถนนบางแวก
 ถนนระดับดินผ่านตลอดเมื่อเลี้ยวซ้ายจากถนนบางแวกไปยังถนนราชพฤกษ์

 แหล่งข้อมูลอื่น
# สกรีม (เพลงไมเคิล แจ็กสันและเจเน็ต แจ็กสัน)
"สกรีม/ไชลด์ฮุด"  เป็นเพลงของนักร้องชาวอเมริกัน ไมเคิล แจ็กสัน และเจเน็ต แจ็กสัน เขียนโดยจิมมี แจมและเทร์รี ลูอิส, ไมเคิล แจ็กสัน, เจเน็ต แจ็กสัน โดยมีโปรดิวเซอร์ ได้แก่จิมมี แจมและเทร์รี ลูอิส, ไมเคิล แจ็กสัน, เจเน็ต แจ็กสัน เป็นโปรดิวเซอร์ร่วม สำหรับรวมอัลบั้มของไมเคิล แจ็กสัน ฮิสทรี: พาสต์เพรเซนต์แอนด์ฟิวเจอร์บุ๊ก 1 โดยไดวางจำหน่ายในวันที่ 31 พฤษภาคม ค.ศ. 1995 โดยออกมาพร้อมกับเพลงไชลด์ฮุด
# เจ้าจอมทับทิม ในรัชกาลที่ 4 (สุรคุปต์)
เจ้าจอมทับทิม ในรัชกาลที่ 4 เป็นธิดาคนหนึ่งของพระยาราชสุภาวดี (ปาน) ขุนนางชั้นผู้ใหญ่ที่สืบเชื้อสายมาแต่รามัญที่ตามเสด็จสมเด็จพระนเรศวรมหาราชเข้ามายังกรุงศรีอยุธยาเมื่อคราวประกาศอิสรภาพจากพม่า และมีบุตรหลานเข้ารับราชการสนองพระเดชพระคุณทั้งฝ่ายหน้าฝ่ายในมิได้ขาดศันสนีย์ วีระศิลป์ชัย. ลูกท่านหลานเธอ ที่อยู่เบื้องหลังความสำเร็จในราชสำนัก. พิมพ์ครั้งที่ 6. กรุงเทพฯ : มติชน. 2555, หน้า 233 ซึ่งพระยาราชสุภาวดีเองก็เข้ารับราชการเป็นมหาดเล็กมาตั้งแต่รัชสมัยพระบาทสมเด็จพระพุทธเลิศหล้านภาลัย ครั้นเมื่อถึงรัชสมัยพระบาทสมเด็จพระจอมเกล้าเจ้าอยู่หัว จึงได้ถวายธิดาเข้าราชการเป็นเจ้าจอม

หลังพระบาทสมเด็จพระจอมเกล้าเจ้าอยู่หัวสวรรคต เจ้าจอมทับทิมก็เข้ารับราชการเป็นเสมียนหลวงฝ่ายในส.พลายน้อย. พระบรมราชินีและเจ้าจอมมารดาแห่งราชสำนักสยาม. พิมพ์ครั้งที่ 5. กรุงเทพฯ : ฐานบุ๊คส์, 2554. หน้า 321ในรัชสมัยของพระบาทสมเด็จพระจุลจอมเกล้าเจ้าอยู่หัว

เครื่องราชอิสริยาภรณ์
 80px เครื่องราชอิสริยาภรณ์จุลจอมเกล้า ชั้นตติยจุลจอมเกล้า (ฝ่ายใน) ต.จ. พระราชทานเครื่องราชอิศริยาภรณ์
# ทับทิม ราชานุประพันธ์
เจ้าจอมทับทิม ในรัชกาลที่ 4 (สกุลเดิม เพ็ญกุล) เป็นธิดาคนหนึ่งของเจ้าพระยามหินทรศักดิ์ธำรง (เพ็ง เพ็ญกุล) กับท่านผู้หญิงหุ่นศันสนีย์ วีระศิลป์ชัย. ลูกท่านหลานเธอ ที่อยู่เบื้องหลังความสำเร็จในราชสำนัก. พิมพ์ครั้งที่ 6. กรุงเทพฯ:มติชน. 2555, หน้า 233 ซึ่งบิดาของเจ้าจอมเป็นข้าหลวงเดิม รับราชการสนองพระเดชพระคุณพระบาทสมเด็จพระจอมเกล้าเจ้าอยู่หัวมาตั้งแต่ยังผนวชจนเป็นที่โปรดปรานศันสนีย์ วีระศิลป์ชัย. ลูกท่านหลานเธอ ที่อยู่เบื้องหลังความสำเร็จในราชสำนัก. พิมพ์ครั้งที่ 6. กรุงเทพฯ:มติชน. 2555, หน้า 232 กล่าวกันว่าทรงเลี้ยงนายเพ็งดุจบุตรบุญธรรม เมื่อพระบาทสมเด็จพระจอมเกล้าเจ้าอยู่หัวทรงเถลิงถวัลยราชสมบัติเจ้าพระยามหินทรศักดิธำรง จึงได้ถวายธิดาที่เกิดแต่ท่านหุ่นให้รับราชการเป็นเจ้าจอม

หลังจากที่พระบาทสมเด็จพระจอมเกล้าเจ้าอยู่หัวเสด็จสวรรคต เจ้าจอมทับทิมจึงได้ออกจากพระบรมมหาราชวังมาพำนักกับบิดา ซึ่งภายหลังเจ้าจอมทับทิมได้ออกไปวิวาหมงคลกับพระยาราชานุประพันธ์ (สุดใจ บุนนาค)

เจ้าจอมทับทิมมีพี่น้องที่ได้รับราชการฝ่ายในคือเจ้าจอมมารดามรกฎ ในรัชกาลที่ 5